1Dea nde, wi ndang ndang fɛt aze nu hio gasa wi mɔ zu le. Hazu yo nɛ̂ Sɔ ka ha ziomɔ ha mbwa ndang ndang fɛt. Nɛ yo nɛ̂ wɛnɛ ka gde mbwa ha zu le. 2Mɛgi, wi ka sungiri hio gasa wi mɔ zu le, wia kafa mɔ ka Sɔ bhɔngara. Hio wi ka de ngazu mɛgi, mbwa bedak kita pi ha zu mbwa nɛ pɛ mbwa tɛ. 3Hazu hio wi ndɔng ka de dedemɔ, mbwa lɛm dung nɛ ke tɛ hio wan-le na. Ma, yo nɛ̂ wi ndɔng ka de gdangamɔ, ka dung nɛ ke tɛ mbwa. Ka mɛ ngoy nde, ke tɛ hio gasa wi mɔ zu le ade mɛ na, dea nde, mɛ ade dedemɔ, nɛ mbwa belukisi mɛ. 4Ey, Sɔ gdea mbwa ha tom pɛa tuka nde, mbwa aosi ha mɛ wal mɛ de dedemɔ. Ma, ka mɛ de nɛ gdangamɔ, dea nde, ke tɛ mbwa ade mɛ. Yo bo nɛ̂ gbelea na, ka Sɔ haa mbwa ziomɔ mɛ gɔn kita. Ka mbwa gɔn kita, mbwa ha dea tom ha Sɔ tuka nde, hio wi ka de gdangamɔ akpa ngambi pɛ Sɔ. 5Hazu ɛngi, dea nde, mɛ aze nu hio gasa wi mɔ zu le. Ka mɛ aze nu mbwa bo sɔna hazu kpɔy ha ngambi pɛ Sɔ na, ma, hazu mɛ ingɔ ha sila mɛ nde, yo nɛ dedea. 6Yo nɛ̂ hazu wen ɛngi fin, ka ɛnɛ kpe nɛ mbɔli garama. Hazu hio wan-tom pɛ gɔfɔrma ka gbɛngsi tɛ ha tom pɛ mbwa, mbwa ha dea tom ka Sɔ gdea ha kɔ mbwa. 7Mɔ ka ɛnɛ lɛma mɛ kpe ha wi ndang ndang, dea nde, ɛnɛ akpe yo. Ɛnɛ kpe tili garama fɛt ha hio wan-ndɛm mbɔli garama. Wi ka lɛma nɛ ke, ɛnɛ ayu ke wa. Nɛ wi ka lɛma nɛ lukosomɔ, ɛnɛ alukisi wɛnɛ. 8Ka ɛnɛ adung nɛ ma mbee ndang ha kɔ ma wi ndang na. Ma, ma mbee ndang ang ka lɛma mɛ dung ha zu ɛnɛ, yo nde, ɛnɛ angoy may ha soko ɛnɛ. Wi ka ngoy ma wa, wɛnɛ dea mɔ wɛɛ lɛm nɛ mbonga pɛ Sɔ. 9Kpasawen, hio wen mbonga tɔa nde, «Ka mɛ ade wanza na, ka mɛ agbɛ wi na, ka mɛ azu mɔ na, ka mɛ agol mɔ na.» Hio wen mbonga ndɔng nɛ hio mbinga fɛt, wesara may ha zang ndanga mbonga ka tɔ nde, «Mɛ ngoy ma mɛ tuka tɛ mɛ.» 10Wi ka ngoy ma wa, a lɛm mɛ de gdangamɔ ha tɛ wa na. Mɛgi, wi ka ngoy ma wa, a lɛmsara mbonga fɛt mburr. 11Ɛnɛ de mɛgi hazu ɛnɛ ingɔ nde, ngimɔ ɛngɛ sising lɛma nde, ɛnɛ atun ha ɔala. Hazu, angiri ha swe ka ɔ bamɛkiri nɛ Christ, ɔ bhɔna ka ha tiko tɛ sanga nɛ ngimɔ ka Sɔ bekpasisi nɛ ɔ. 12Tutum pena kari, nɛ mɔ betɛ sa sising. Ka ɔ ade fin mɔ ka lɛm nɛ tutum na. Dea nde, ɔ akay hio mɔ-bibulo ka lɛma nɛ saamɔ. 13Ɔ ade mɔ nɛ wala, lɛm nɛ saamɔ gasa swe. Ka ɔ anɔ dɔkɔ nɛ ngurua na, ka ɔ ayɔng nɛ nɔ mɔ nɛ kang na, ka ɔ ade wanza mana ngon dua na, ka ɔ aki wen na, nɛ ka ɔ ade silamɔ na. 14Ma, ɛnɛ aku Kongawan Jésus-Christ tuka mɔ-bibulo pɛ ɛnɛ. Ka ɛnɛ agde tɛ ɛnɛ ha hio wɔ tɛ ɛnɛ na.
Copyright
Learn More